钦定古今图书集成/理学汇编/经籍典/第002卷 > 南齐
## 钦定古今图书集成/理学汇编/经籍典/第002卷 > 南齐

### 高帝建元元年得竹简科斗书

按《南齐书高帝本纪》，不载。　按《文惠太子传》，“建元元
年，封南郡王。时襄阳有盗发古冢者，相传云是楚王
冢，大获宝物，玉屐、玉屏风、竹简书、青丝编简，广数分，
长二尺，皮节如新，盗以把火自照。后人有得十馀简，
以示抚军王僧虔，云是科斗书。《考工记》《周官》所阙文
也。”

建元二年，柳世隆启借秘阁书，上给二千卷。

按《南齐书高帝本纪》。不载。　按《柳世隆传》云云。

### 武帝永明元年以陆澄领国子博士时国学置郑王易杜服春秋何氏公羊麋氏穀梁郑元孝经

按《南齐书武帝本纪》，不载。　按《陆澄传》，“永明元年，领
国子博士。时国学置郑、王《易》、杜服、《春秋》何氏、《公羊》麋
氏、《穀梁》、郑元、《孝经》。澄谓尚书令王俭曰：‘《孝经》、小学之
类，不宜列在帝典’。”乃与俭书论之。

永明三年，诏于王俭宅开“学士馆”，悉以《四部书》充俭
家。

按《南齐书武帝本纪》。不载。　按《王俭传》云云。

永明　年，晋安王子懋启求书，上赐之。

按《南齐书武帝本纪》，不载。　按《武十七王传》，“晋安王
子懋启求所好书。上曰：‘知汝常以读书在心，足为深
欣也’。”赐子懋杜预手所定《左传》及古今善言。

永明　年。秘书丞王亮监谢朏。又造《四部书目》
按《南齐书武帝本纪》。不载　按《隋书经籍志》。“齐永明
中。秘书丞王亮监。谢朏。又造《四部书目》。大凡一万八
千一十卷。”